《酬汪仪曹》
清代·谢震

炎曦正尔忧蕴隆，祝融忽逊玄冥功。太行剑脊溢天外，银山倒压鼋鼍宫。

阳侯夺国窜东海，螭象无主奔狂踪。新鬼旧鬼聚市哭，南村北村孤桑空。

先声鼓气吼屏翳，烈焰助势烧丰隆。我时隐几愁阢，惟恐倚杵倾苍穹。

锐斋先生有道者，长安索米嗟几穷。灶突不墨墨衫袖，庖煇无肉肉鱼虫。

奔走蟫蠹伺虎豕，被服孔郑餐欧庸。况此天公恶作剧，屋漏灌顶泥搏胸。

妻孥啼号交遍谪，心知理屈应以聋。自诩此秘世莫晓，远示好友邮之通。

我较先生更长策，趋避早越蓬莱东。日长岂得免诟詈，马耳自不谋东风。

先生官职稷嗣君，先生经术骭子弓。贤豪尚苦旦夕供，何况担簦负笈从经蒙。

作诗藉答聊一哄，平原霞尾倒景猎猎摇深红。

作者简介：（1765—1804）福建侯官人，原名在震，字甸男。乾隆五十四年举人。官顺昌学教谕。精《三礼》，尤笃学嗜古，史传百家，篆隶金石，无不通晓。足迹遍及河洛关陇荆益之间，周览古今用兵形势，有用世之志。有《礼案》、《四书小笺》、《四圣年谱》等。